ALPHA X เดินเครื่องธุรกิจสินเชื่อยานพาหนะ เจาะกลุ่มลูกค้ามั่งคั่ง
ALPHA X เดินเครื่องธุรกิจสินเชื่อยานพาหนะ เจาะกลุ่มลูกค้ามั่งคั่งยานพาหนะลักชัวรี่ ตั้งเป้าปี 2568 ดันพอร์ตสินเชื่อกว่า 20,000 ล้านบาท
2 มี.ค. 2565

บริษัท อัลฟา เอกซ์ จำกัด ผู้ให้บริการทางการเงินเพื่อยานพาหนะลักชัวรี่ พร้อมออกทะยานธุรกิจอย่างเป็นทางการ สร้างมิติใหม่ให้ธุรกิจสินเชื่อยานยนต์ในเมืองไทย ตอบโจทย์ไลฟ์สไตล์ ทางด้านความชื่นชอบในยนตรกรรมชั้นนำของลูกค้ามั่งคั่งโดยเฉพาะ ทั้งรถยนต์ บิ๊กไบค์ เรือยอทช์ และริเวอร์โบ๊ท พร้อมส่งมอบประสบการณ์เหนือระดับ ในฐานะคู่คิดจัดหาสินทรัพย์ยานพาหนะ ที่เป็นมากกว่าผู้ให้บริการทางการเงิน ต่อยอดความหลงใหลให้กลายเป็นสินทรัพย์ที่เพิ่มพูน ความมั่งคั่งในอนาคต พร้อมสร้างพันธมิตรกับผู้แทนจำหน่ายทุกแบรนด์ ตั้งเป้าหมายปี 2568 กุมส่วนแบ่งตลาดสินเชื่อยานพาหนะลักชัวรี่ 10% ด้วยพอร์ตสินเชื่อรวมกว่า 20,000 ล้านบาทนายวศิน ไสยวรรณ ประธานเจ้าหน้าที่บริหาร บริษัท อัลฟา เอกซ์ จำกัด กล่าวว่า “ปี 2564 แนวโน้มตลาดยานยนต์ลักชัวรี่ทั่วโลก มีการเติบโตอย่างน่าสนใจ เนื่องมาจากกลุ่มลูกค้ามั่งคั่งซึ่งเป็นกลุ่มเป้าหมายหลักของเซ็กเมนต์นี้ มีการขยายตัวเพิ่มขึ้นและมีแนวโน้มการใช้จ่ายที่เพิ่มขึ้นต่อเนื่อง ปัจจุบันประเทศไทยมีลูกค้ามั่งคั่งคิดเป็น 1% ของประชากรทั้งหมด หรือประมาณ 700,000 ราย และมีไลฟ์สไตล์ในการเป็นเจ้าของยานพาหนะที่หลากหลาย เนื่องจากปัจจุบันยานพาหนะเป็นสินทรัพย์ไลฟ์สไตล์ และเป็นการลงทุนที่ได้รับความนิยมและเติบโตไปพร้อมกับเทรนด์การลงทุนตามความหลงใหล (Passion Investment) ซึ่งอัลฟา เอกซ์ มองว่าเป็นตลาดที่มีศักยภาพ และมีโอกาสการเติบโตที่ดี ขณะเดียวกัน มีผู้เล่นน้อยรายในตลาดที่ให้ความสำคัญกับการทำสินเชื่อเพื่อสินทรัพย์ไลฟ์สไตล์ประเภทนี้โดยเฉพาะ เราจึงพร้อมนำความเชี่ยวชาญ รวมถึงความสามารถด้านการเงิน ตลอดจนความเข้าใจ และประสบการณ์ในการบริการกลุ่มลูกค้ามั่งคั่ง มาพัฒนาและสร้างประสบการณ์ใหม่ให้แก่ลูกค้าในประเทศไทย”อัลฟา เอกซ์ สร้างปรากฏการณ์ใหม่ในธุรกิจการเงินของไทย ด้วยการพัฒนาผลิตภัณฑ์สินเชื่อยานพาหนะสำหรับกลุ่มลูกค้ามั่งคั่ง ตอบไลฟ์สไตล์ลูกค้าที่ต้องการครอบครองพาหนะในฝัน ตั้งแต่ระดับพรีเมียมไปจนถึงอัลตราลักชัวรี่ ทั้งรถหรู เรือยอทช์ และริเวอร์โบ๊ท ให้เป็นไปได้ง่ายขึ้น เน้นการสร้างประสบการณ์ใหม่ๆ ให้ลูกค้าที่มีความต้องการที่ต่างกัน ผ่านการนำเสนอทางเลือกด้านการเงินและบริการ แบบเฉพาะ ตามไลฟ์สไตล์ของลูกค้า ทั้งสินเชื่อเช่าซื้อ ลีสซิ่ง รีไฟแนนซ์ หรือโปรแกรมเทรด-อิน อีกทั้งมีการนำเทคโนโลยีเข้ามาใช้ในกระบวนการ KYC และอนุมัติสินเชื่อ ช่วยให้กระบวนการสินเชื่อกระชับและทราบผลได้รวดเร็ว พร้อมการดูแลจากที่ปรึกษาทางการเงิน (Relationship Manager) ที่มีความเชี่ยวชาญทั้งด้านการเงิน และความเข้าใจในแวดวงยานยนต์ นำเสนอข้อมูลและให้คำแนะนำ เพื่อให้ทุกการลงทุนเป็นไปอย่างคุ้มค่า รวมทั้งให้คำปรึกษา และดูแลหลังการขาย เสมือนเป็นเพื่อนร่วมทางไปกับลูกค้า ตลอดอายุการใช้งานของยานพาหนะ และ อัลฟา เอกซ์ ก็พร้อมเดินหน้าขยายพันธมิตรทางธุรกิจ ทั้งผู้นำเข้ายานยนต์ และผู้ให้บริการด้านต่างๆ อย่างครบวงจร เพื่อเพิ่มบริการใหม่ๆ ที่ตอบสนองลูกค้าได้ดียิ่งขึ้นตลาดสินทรัพย์ลักชัวรี่ในประเทศไทยเป็นตลาดเฉพาะกลุ่ม (Niche) ที่มีแนวโน้มเติบโตต่อเนื่อง โดยเฉพาะตลาดรถยนต์ ปี 2564 มีรถหรูจดทะเบียนรถใหม่ประมาณ 27,000 คัน หรือ 5% ของจำนวนรถยนต์จดทะเบียนใหม่ และคาดว่าปีนี้จะมีอัตราขยายตัวประมาณ 14% ขณะที่ภาพรวมรถหรู ทั้งรถเก่าและรถใหม่อยู่ที่ประมาณปีละ 65,000 – 70,000 คัน มีการใช้สินเชื่อโดยเฉลี่ย 70-80% ของยอดจำหน่ายทั้งหมด สะท้อนให้เห็นว่าการใช้สินเชื่อจากสถาบันการเงินยังเป็นทางเลือกในการเข้าถึงสินทรัพย์ที่ต้องการของลูกค้ากลุ่มนี้ โดยปี 2565 ซึ่งเป็นปีแรกในการดำเนินธุรกิจของบริษัทฯ ตั้งเป้าหมายยอดสินเชื่อรวม 5,000 ล้านบาท และคาดว่าจะสามารถสร้างการเติบโตให้พอร์ตสินเชื่อรวมกว่า 20,000 ล้านบาท ภายในปี 2568 หรือราว 10% ของตลาดสินเชื่อยานพาหนะลักชัวรี่